Jucătoarea română de tenis Simona Halep, care a primit un wild card pentru turneul Trophee Clarins (WTA 125) de la Paris, dotat cu premii totale de 115.000 de dolari şi programat în perioada 13-19 mai, va debuta contra americancei Mccartney Kessler, potrivit site-ului WTA.
Halep (32 ani), care ocupă locul 1.149 în lume, va juca marţi contra adversarei sale de 24 de ani (123 WTA).
Pe tabloul principal se mai află o româncă, Ana Bogdan, care o va înfrunta în prima rundă pe franţuzoaica de origine rusă Varvara Gracheva.
Alte două românce vor lua startul în calificări, Gabriela Ruse şi Miriam Bulgaru. Ruse o va întâlni pe rusoaica Vera Zvonareva în primul tur preliminar, iar Bulgaru va primi replica franţuzoaicei Elsa Jacquemot.